Document ID: 32004L0019

Komisijas Direktīva 2004/19/EK
(2004. gada 1. marts),
ar ko groza Direktīvu 2002/72/EK, kas attiecas uz plastmasas materiāliem un izstrādājumiem, kuri paredzēti saskarei ar pārtikas produktiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 89/109/EEK (1988. gada 21. decembris) par dalībvalstu tiesību aktu tuvināšanu attiecībā uz materiāliem un izstrādājumiem, kas paredzēti saskarei ar pārtikas produktiem [1], jo īpaši tās 3. pantu,
apspriežoties ar Eiropas Pārtikas nekaitīguma iestādi,
tā kā:
(1) Komisijas Direktīvā 2002/72/EEK [2] paredzēti noteikumi par plastmasas materiāliem un izstrādājumiem, kuri paredzēti saskarei ar pārtikas produktiem.
(2) Direktīvas 2002/72/EK noteikts monomēru un citu izejvielu saraksts, ko var izmantot plastmasas materiālu un izstrādājumu ražošanai. Ņemot vērā jaunāko informāciju, daži valstu līmenī atļautie monomēri un vairāki jauni monomēri jāiekļauj minētās direktīvas atļauto vielu sarakstā.
(3) Direktīvā 2002/72/EK ir arī nepilnīgs to piedevu saraksts, ko var izmantot plastmasas materiālu un izstrādājumu ražošanai. Minētais saraksts jāgroza, tajā iekļaujot citas piedevas, ko izvērtējusi Eiropas Pārtikas nekaitīguma iestāde ("Iestāde").
(4) Pamatojoties uz jaunāko informāciju, jāgroza ierobežojumi, kas attiecībā uz dažām vielām jau ir noteikti Kopienas līmenī.
(5) Pašreizējais piedevu saraksts ir nepilnīgs, jo tajā nav iekļautas visas vielas, kas pašreiz ir akceptētas vienā vai vairākās dalībvalstīs. Minētās vielas attiecīgi turpina reglamentēt ar dalībvalstu tiesību aktiem līdz lēmumam par to iekļaušanu Kopienas sarakstā.
(6) Lai Kopienas līmenī saskaņotu šo piedevu lietošanu, pašreizējam sarakstam jākļūst par atļauto sarakstu. Par piedevām, kuras vienā vai vairākās dalībvalstīs jau ir laistas tirgū, jādod laiks datu iesniegšanai, kas Iestādei vajadzīgi to nekaitīguma novērtēšanai. Tāpēc termiņš, līdz kuram dati jāiesniedz, ir jānosaka 2006. gada 31. decembris.
(7) Ja dati atbilst Iestādes noteiktajām prasībām, līdz laikam, kamēr tiek pabeigta šo piedevu novērtēšana, jābūt iespējām tās lietot saskaņā ar valstu noteikumiem. Ja dati neatbilst Iestādes noteiktajām prasībām vai tiek iesniegti pēc 2006. gada 31. decembra, pirmajā atļautajā sarakstā šādas piedevas nevar iekļaut.
(8) Diena, kad piedevu saraksts kļūst par atļauto sarakstu, jānosaka ne vēlāk par 2007. gada 31. decembri, jo nav zināms piedevu skaits, par kurām tiks iesniegti Iestādes pieprasītie dati. Šis datums jānosaka, ņemot vērā laiku, kāds Iestādei vajadzīgs visu savlaicīgi iesniegto pieteikumu izvērtēšanai.
(9) Dažas vielas, ko izmanto plastmasas materiālu un izstrādājumu ražošanai, kuri paredzēti saskarei ar pārtiku, arī tiek tieši pievienotas pārtikas produktiem. Šis vielas nedrīkst migrēt no plastmasas materiāliem vai izstrādājumiem pārtikas produktos daudzumos, kas varētu pārsniegt robežvērtības, kuras noteiktas tiesību aktos par pārtikas produktiem vai šajā direktīvā, atkarībā no tā, kur ierobežojumi ir zemākā līmenī. Jebkurā gadījumā šīs vielas nedrīkst migrēt no plastmasas materiāliem vai izstrādājumiem pārtikas produktos tādā daudzumā, kam ir tehnoloģiska funkcija gatavā pārtikas produktā. Par plastmasas materiāliem un izstrādājumiem, no kuriem pārtikas produktos var izdalīties šādas vielas, to lietotāji ir pienācīgi jāinformē, lai tie varētu ievērot citus tiesību aktus attiecībā uz pārtiku.
(10) Dalībvalstīm jāpatur tiesības izstrādāt normas vielām, kuras izmanto par aktīvajiem komponentiem ar pārtikas produktiem aktīvā kontaktā esošajiem materiāliem un izstrādājumiem līdz laikam, kamēr tiek pieņemti attiecīgi Kopienas noteikumi.
(11) Tāpēc attiecīgi jāgroza Direktīva 2002/72/EK.
(12) Šajā direktīvā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO DIREKTĪVU.
1. pants
Direktīvu 2002/72/EK groza šādi:
1. Direktīvas 3. panta 1. un 2. punktu aizstāj ar šādiem punktiem:
"1. Plastmasas materiālus un izstrādājumus, uz ko attiecas II pielikuma A iedaļā noteiktie ierobežojumi, var izgatavot tikai no tiem monomēriem un citām izejvielām, kas iekļauti minētajā iedaļā.
2. Atkāpjoties no 1. punkta noteikumiem II pielikuma B iedaļā uzskaitītos monomērus un citas izejvielas var turpināt izmantot līdz to novērtēšanai Eiropas Pārtikas nekaitīguma iestādē (turpmāk "Iestāde") vēlākais līdz 2004. gada 31. decembrim."
2. Direktīvas 4. pantu aizstāj ar šādu pantu:
"4. pants
1. Piedevu saraksts, kuras var izmantot plastmasas materiālu un izstrādājumu ražošanai, šo piedevu izmantošanas ierobežojumi un/vai specifikācijas noteikti III pielikumā.
Šis piedevu saraksts uzskatāms par nepilnīgu sarakstu līdz laikam, kamēr Komisija saskaņā ar 4.a pantu pieņem lēmumu, ka tas kļūst par atļauto piedevu Kopienas atļauto sarakstu, aizliedzot visas citas piedevas.
Komisija vēlākais līdz 2007. gada 31. decembrim nosaka datumu, pēc kura šīs saraksts kļūst par atļauto sarakstu.
2. Piedevām, kas minētas III pielikuma B iedaļā, no 2006. gada 1. jūlija piemēro īpatnējās migrācijas robežas atbilstības pārbaude pārtikas aizstājējā D vai aizstājējtestu testa materiālos saskaņā ar Direktīvas 82/711/EEK 3. panta 1. punkta otro daļu un Direktīvas 85/572/EEK 1. pantu.
3. Sarakstos III pielikuma A un B iedaļā vēl nav iekļautas šādas piedevas:
a) piedevas, kuras izmanto tikai šādu produktu ražošanai:
- virsmas pārklājumi no sveķiem vai polimerizācijas produktiem, kas ir šķidrā, pulvera vai dispersā formā, piemēram, lakas, emaljas, krāsas u.c.,
- epoksīdsveķi,
- līmvielas un lipšanas veicinātāji,
- tipogrāfijas krāsas;
b) krāsvielas;
c) šķīdinātāji."
3. Iekļauj šādu 4.a un 4.b pantu:
"4.a pants
1. Pēc jaunas piedevas nekaitīguma novērtēšanas Iestādē to vienmēr var pievienot 4. panta 1. punktā minētajam vielu sarakstam.
2. Dalībvalstis nosaka, ka personas, kas ir ieinteresētas iekļaut 4. panta 1. punktā minētajā sarakstā piedevu, kura jau ir laista tirgū vienā vai vairākās dalībvalstīs, vēlākais līdz 2006. gada 31. decembrim Iestādei iesniedz tās nekaitīguma novērtēšanai vajadzīgos datus.
Pieteikuma iesniedzējs datus sniedz saskaņā ar "Eiropas Pārtikas nekaitīguma iestādes norādījumiem par pieteikumu iesniegšanu tādu vielu nekaitīguma novērtēšanai, kuras izmanto materiāliem, kas nonāk saskarē ar pārtiku, pirms to atļaušanas".
3. Ja 2. punktā minēto datu pārbaudes laikā Iestāde pieprasa papildus informāciju, piedevu līdz laikam, kamēr Iestāde sniedz atzinumu, var turpināt izmantot saskaņā ar attiecīgās valsts tiesību aktiem, ja informācija tiek sniegta Iestādes noteiktajā termiņā.
4. Komisija vēlākais līdz 2007. gada 31. decembrim izveido piedevu pagaidu sarakstu, ko līdz laikam, kamēr Iestāde tās novērtē, var turpināt izmantot saskaņā ar attiecīgās valsts tiesību aktiem.
5. Piedevu pagaidu sarakstā iekļauj, ievērojot šādus nosacījumus:
a) piedevai jābūt atļautai vienā vai vairākās dalībvalstīs ne vēlāk par 2006. gada 31. decembri,
b) 2. punktā minētajiem datiem par piedevu jābūt iesniegtiem saskaņā ar Iestādes prasībām ne vēlāk par 2006. gada 31. decembri.
4.b pants
Neskarot Direktīvas 89/109/EEK 4. pantu, pēc 2006. gada 31. decembra dalībvalstis nedrīkst atļaut 4. panta 1. punktā minētās piedevas, kuras nav novērtējusi ne Pārtikas zinātniskā komiteja, ne Iestāde."
4. Iekļauj šādu 5.a pantu:
"5.a pants
5. Piedevas, kas minētas 4. pantā un kā pārtikas piedevas ir atļautas ar Padomes Direktīvu 89/107/EEK [3] vai kā aromatizētājas vielas atļautas ar Padomes Direktīvu 88/388/EEK [4], nedrīkst migrēt:
a) pārtikas produktos daudzumos, kuriem gatavā pārtikas produktā ir tehnoloģiska funkcija;
b) pārtikas produktos, kuros tos atļauts lietot kā pārtikas piedevas vai aromatizētājvielas, daudzumos, kas pārsniedz zemāko no Direktīvā 89/107/EEK, Direktīvā 88/388/EEK vai šīs direktīvas 4. pantā noteiktajiem ierobežojumiem;
c) pārtikas produktos, kuriem nav atļauta to lietošana par pārtikas piedevu vai aromatizētājvielu, daudzumā, kas ir lielāks par šīs direktīvas 4. pantā noteiktajiem ierobežojumiem.
2. Visos tirdzniecības posmos, izņemot mazumtirdzniecību, plastmasas materiāliem un izstrādājumiem, kas paredzēti saskarei ar pārtikas produktiem un satur 1. punktā minētās piedevas, saskaņā ar Direktīvas 89/109/EEK 9. panta 1. punkta b) apakšpunktu pievieno rakstisku deklarāciju.
3. Atkāpjoties no 1. punkta noteikumiem, ja 1. punkta a) apakšpunktā minētās vielas tiek izmantotas par aktīvām sastāvdaļām plastmasas materiālos un izstrādājumos, kas nonāk saskarē ar pārtiku, līdz Kopienas noteikumu pieņemšanai tos var izmantot saskaņā ar attiecīgo valstu tiesību aktiem."
5. Direktīvas 7. pantu aizstāj ar šādu pantu:
"7. pants
Īpatnējās migrācijas robežas, kas noteiktas II un III pielikumā iekļautajos sarakstos, ir izteiktas mg/kg. Tomēr šīs robežas ir izteiktas mg/dm2 šādos gadījumos:
a) izstrādājumiem, kas ir trauki vai tiem pielīdzināmi vai ko var piepildīt, ja to tilpums ir mazāks par 500 ml vai lielāks par 10 l;
b) loksnēm, plēvēm vai citiem materiāliem un izstrādājumiem, ko nevar piepildīt, vai kuriem nevar aprēķināt attiecību starp šo materiālu vai izstrādājumu virsmas laukumu un pārtikas produktu daudzumu, kas ar to saskaras.
Šādos gadījumos, lai II un III pielikumā mg/kg noteiktās robežas izteiktu mg/dm2, tās jādala ar pieņemto pārrēķina koeficientu 6."
6. Direktīvas 8. panta 2. punktu aizstāj ar šādu punktu:
"2. Īpatnējās migrācijas robežas atbilstības pārbaude, kas paredzēta 1. punktā, nav obligāta, ja noteiktā kopējā migrācija liecina, ka īpatnējās migrācijas robežas nav pārsniegtas."
7. Direktīvas 9. pantu groza šādi:
a) 1. punktu aizstāj ar šādu punktu:
"1. Visos tirdzniecības posmos, izņemot mazumtirdzniecību, plastmasas materiāliem un izstrādājumiem, kas paredzēti saskarei ar pārtikas produktiem, jāpievieno rakstiska deklarācija:
a) kas atbilst Direktīvas 89/109/EEK 6. panta 5. punktā noteiktajām prasībām;
b) kas par vielām, kurām noteikti ierobežojumi pārtikā, sniegta pietiekama informācija par to īpatnējās migrācijas robežu, kas noteikta eksperimentāli pētījumos vai ar teorētiskiem aprēķiniem, un attiecīgos gadījumos arī tīrības kritēriji saskaņā ar Komisijas Direktīvām 95/31/EK [5], 95/45/EK [6] un 2002/82/EK [7], lai šo materiālu un izstrādājumu lietotāji varētu ievērot attiecīgos Kopienas noteikumus vai, ja to nav, valstu noteikumus par pārtikas produktiem.";
b) panta 2. punktu svītro.
8. Direktīvas II līdz VI pielikumu groza saskaņā ar šīs direktīvas I līdz V pielikumu.
2. pants
1. Dalībvalstis vēlākais līdz 2005. gada 1. septembrim pieņem un publicē noteikumus, kas vajadzīgi, lai izpildītu šo direktīvu. Dalībvalstis tūlīt dara zināmus Komisijai minēto aktu tekstus un minēto aktu un šīs direktīvas korelācijas tabulu.
Minētos noteikumus tās piemēro tā, lai:
a) no 2005. gada 1. septembra atļautu tādu plastmasas materiālu un izstrādājumu tirdzniecību un lietošanu, kas paredzēti saskarei ar pārtikas produktiem un atbilst šai direktīvai;
b) no 2006. gada 1. marta aizliegtu tādu plastmasas materiālu un izstrādājumu ražošanu un importu Kopienā, kas paredzēti saskarei ar pārtikas produktiem un neatbilst šai direktīvai.
Kad dalībvalstis pieņem minētos tiesību aktus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
2. Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.
3. pants
Šī direktīva stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2004. gada 1. martā

Labels: 0
3
17
1